གཉིས་པ་ཁྱེད་ཀྱིས་བྲུ་ཤའི་རྒྱུད་པ་བོད་དུ་གདན་འདྲེན་མངའ་རིས་ཙེ་སྡེ་རྒྱལ་པོ་དང་།མགོན་གསུམ་གྱི་སྲས་རྒྱུད་ཁྲི་ཙེ་ལྡེ་གཉིས་གང་ཟག་གཅིག་མ་ཡིན་པའི་སྒྲུབ་བྱེད་གཙོ་བོ་དེ།དེ་གཉིས་དུས་རིམ་མི་མཐུན་པ་དང་དེ་ཡང་བྲུ་ཤའི་རྒྱུད་པ་བོད་དུ་གྲི་གུམ་གྱི་སྐབས་སུ་བྱུང་བའི་རྒྱུ་མཚན་གྱིས་བཤད་འདུག་མོད།དེ་ལྟར་ཡིན་པའི་སྐོར་བོན་དཔེ་འདྲ་མཇལ་མྱོང་ཡོད་ན་འདིར་སྐུར་གནོངས་རོགས།དེ་མིན་རིག་པས་དཔྱད་ན་ཤིན་ཏུ་དཀའ་སྟེ་བྲུ་ཤའི་རྒྱུད་པ་བོད་དུ་དར་ནས་བོན་དཔེ་འགའ་ཞིག་ལས་མི་རབས་གསུམ་པ་དེ་བྲུ་ཆེན་ནམ་མཁའ་གཡུང་དྲུང་ཡིན་པར་གསལ་བ་དང་།འགའ་ཞིག་ལས་མི་རབས་བཞི་པ་དེ་ཡིན་པར་གསལ་ཡོད།བྲུ་ཆེན་ནམ་མཁའ་གཡུང་དྲུང་ནི་དུས་རབས་བཅུ་པའི་སྨད་དུ་འཁྲུངས་པ་ཞིག་རེད།ཁོང་ནས་ཡར་རྩིས་པའི་མི་རབས་གསུམ་པའམ་བཞི་པའི་སྐབས་དེ་སྤྱི་ལོའི་དུས་རབས་སྔོན་གཏན་ནས་ཡོང་རྒྱུ་མེད་པ་ཞིག་རེད།དེས་ན་ཁྱེད་ཀྱིས་བྲུ་ཤའི་རྒྱུད་པ་གྲི་གུམ་གྱི་སྐབས་སུ་བོད་ལ་བྱུང་ཡོད་པའི་གསལ་བཤད་དང་སྒྲུབ་བྱེད་ཅིག་ཅིས་ཀྱང་དགོས་ངེས་སུ་གྱུར།